I dag er kvindernes internationale kampdag. Mern faktisk kunne det være en hvilken som helst anden dag på Nørresundby Gymnasium, hvor kvindernes kampdag ikke vækker opsigt. -	Det har vi ikke gjort os de største tanker omkring, siger Isabella Weinreich, elev på Nørresundby Gymnasium. Det giver klassekammeraten hende ret i. - Det fylder ikke super meget. Jeg følere mere, det hører til, når man bliver rigtig voksen og kommer ud på arbejdsmarkedet, for eksempel i forhold til løn, siger Stine Jensen. På trods af at være "rigtige" voksne, er det noget, som man på franskholdet hos Ældresagen kan nikke genkendende til. - Det har jeg ikke tænkt en snus på. Jeg har ikke haft brug for at manifestere det eller have albuerne fremme, siger Susanne Kornerup, der har været selvstændig erhvervsdrivende i hele sit voksne liv, men i dag studerer fransk i Ældresagen. - Jeg glemte at tænke på det, før jeg hørte, hvad det var for en dag, siger Gytte Saaby, der ligeledes er mødt op for at lære det franske sprog. Stor kampgejst i bybilledet I anledningen af kvindernes kampdag var hundredvis af mennesker alligevel stimlet sammen på Gammeltorv i Aalborg til fællessang og taler. Og her var kampgejsten til stede. - Der er stadig massere at kæmpe for – både herhjemme men også ude i verden med rettigheder, der er på tilbagetog, siger Kristine Krogholm Haven, HF-studerende i Aalborg. - Det her er jo rigtig dejlig fornyelse, at man kan se, de unge kvinder kommer på banen. Det gør mig rigtig glad at se, at der ikke er givet op. Der er stadig noget at kæmpe for, siger Randi Thorup Jensen, pensionist i Klokkerholm. En livstid igennem er snakken den samme På franskholdet undrer de sig imidlertid over, hvorfor kvindekampen ikke er kommet længere. - Man er kommet helt til 2023, og vi snakker stadig om ligeløn for lige arbejde. Det er sådan noget, der har været snakke om hele vores liv, siger Gytte Saaby. Tilbage på gymnasiet udebliver ligestillingsdebatten lidt endnu. - Jeg mærker ikke forskellen, som andre generationer måske har gjort. Jeg tror, det er derfor dagen ikke fylder så meget for den unge generation, siger Katrine Klessen, elev på Nørresundby Gymnasium.

Referat:
- Man er kommet helt til 2023, og vi snakker stadig om ligeløn for lige arbejde. Det er sådan noget, der har været snakke om hele vores liv, lyder det fra Ældresagens medlemmer.